b'\n_START_ARTICLE_\nFalia tectonic\xc4\x83 de l\xc3\xa2ng\xc4\x83 satul Naslavcea\n_START_SECTION_\nDescriere\n_START_PARAGRAPH_\nMonumentul geologic reprezint\xc4\x83 o dislocare \xc3\xaen trepte de-a lungul fluviului Nistru. Relieful este abrupt, versantul av\xc3\xa2nd unghiul \xc3\xaenclin\xc4\x83rii de cca 65-75\xc2\xb0. Partea de vest a versantului este m\xc4\x83rginit\xc4\x83 de o r\xc3\xa2p\xc4\x83 de l\xc3\xa2ng\xc4\x83 satul ucrainesc Volo\xc8\x99cova, care coincide cu frontiera dintre Republica Moldova \xc8\x99i Ucraina, astfel \xc3\xaenc\xc3\xa2t accesul este interzis. O por\xc8\x9biune de 2\xc2\xa0ha a r\xc3\xa2pii este inclus\xc4\x83 \xc3\xaen aria protejat\xc4\x83. Marginea de nord este sp\xc4\x83lat\xc4\x83 de apele Nistrului. Accesul, astfel, se face din partea de est, dinspre barajul de la Nahorean\xc3\xae._NEWLINE_La suprafa\xc8\x9b\xc4\x83 afloreaz\xc4\x83 forma\xc8\x9biunea de Kalius, reprezentat\xc4\x83 prin argilite negre, cenu\xc8\x99ii-\xc3\xaenchis, unele negre-verzui. Forma\xc8\x9biunea este bituminoas\xc4\x83 \xc8\x99i con\xc8\x9bine concre\xc8\x9biuni de fosforite de p\xc3\xa2n\xc4\x83 la 15\xc2\xa0cm \xc3\xaen diametru. Este atribuit\xc4\x83 vendianului mediu (590-540\xc2\xa0milioane de ani). \xc3\x8en r\xc3\xa2pa de l\xc3\xa2ng\xc4\x83 Volo\xc8\x99cova, afloreaz\xc4\x83 strate de nisipuri silicoase de culoare alb\xc4\x83 cu resturi de molu\xc8\x99te maritime ale badenianului, precum Pecten sp., Pitaria italica etc. Pe marginea ravenei se extind calcare ale Volhinianului.\n_START_SECTION_\nStatut de protec\xc8\x9bie\n_START_PARAGRAPH_\nObiectivul a fost luat sub protec\xc8\x9bia statului prin Hot\xc4\x83r\xc3\xaerea Sovietului de Mini\xc8\x99tri al RSSM din 13 martie 1962 nr. 111, iar statutul de protec\xc8\x9bie a fost reconfirmat prin Hot\xc4\x83r\xc3\xaerea Sovietului de Mini\xc8\x99tri al RSSM din 8 ianuarie 1975 nr. 5 \xc8\x99i Legea nr. 1538 din 25 februarie 1998 privind fondul ariilor naturale protejate de stat. De\xc8\x9bin\xc4\x83torul funciar al monumentului natural este \xc3\x8entreprinderea de Stat pentru Silvicultur\xc4\x83 Edine\xc8\x9b (\xc3\xaen trecut numit\xc4\x83 Gospod\xc4\x83ria Silvic\xc4\x83 de Stat Edine\xc8\x9b)._NEWLINE_R\xc3\xa2pa prezint\xc4\x83 interes \xc8\x99tiin\xc8\x9bific de importan\xc8\x9b\xc4\x83 na\xc8\x9bional\xc4\x83 \xc3\xaen ce prive\xc8\x99te cartarea geologic\xc4\x83 \xc8\x99i \xc3\xaentocmirea schemei tectonice a Moldovei. De asemenea, ea demonstreaz\xc4\x83 influen\xc8\x9ba mi\xc8\x99c\xc4\x83rilor tectonice \xc3\xaen formarea v\xc4\x83ii fluviului Nistru. Are valoare la nivel na\xc8\x9bional din punct de vedere geologic \xc8\x99i stratigrafic, mai ales r\xc3\xa2pa cu faun\xc4\x83 badenian\xc4\x83._NEWLINE_Conform situa\xc8\x9biei din anul 2016, nu este instalat niciun panou informativ cu informa\xc8\x9bii despre monumentul natural. Este recomandat\xc4\x83 intensificarea cercet\xc4\x83rilor paleontologice \xc8\x99i geologice, c\xc3\xa2t \xc8\x99i includerea zonei \xc3\xaen trasee turistice. L\xc3\xa2ng\xc4\x83 lacul format \xc3\xaen fosta carier\xc4\x83 de argilite poate fi amenajat\xc4\x83 o zon\xc4\x83 de recrea\xc8\x9bie.'